Delio Rossi

Delio Rossi (s. 26. marraskuuta 1960) on italialainen jalkapallovalmentaja ja entinen pelaaja.

Ura pelaajana

Rossin pelaajaura jäi varsin vaatimattomaksi. Suurimmat hetkensä hän koki US Foggiassa 1981–1983 pelatessaan Serie B:ssä. Hän lopetti aktiiviuransa suhteellisen nuorena vuonna 1989.

Ura valmentajana

Urheilutieteitä opiskellut Rossi aloitti valmennusuransa 1990 piskuisessa AS Torremaggiore Calciossa, jonka hän valmensi Promozione-liigan voittoon. Hän siirtyi 1991 US Foggian juniorivalmentajaksi ja kaksi vuotta myöhemmin Salernitana Calcion päävalmentajaksi Serie C1:een. Salernitanan Rossi johdatti komeaan nousuun Serie B:hen. Hän palasi kaudeksi 1995–1996 US Foggiaan edustusjoukkueen valmentajaksi, mutta pesti ei ollut järin menestyksekäs.

Valmennettuaan kauden 1996–1997 Pescara Calciota Rossi palasi Salernitanaan. Hänen johdollaan seura nousi Serie A:han, mutta menestyksen jäätyä pääsarjatasolla vaisuksi sai Rossi potkut maaliskuussa 1999. Seuraavina vuosina hän valmensi kehnommalla menestyksellä Genoa CFC:tä ja Pescaraa. Hän siirtyi helmikuussa 2002 US Leccen peräsimeen. Rossikaan ei onnistunut pelastamaan Lecceä putoamiselta Serie B:hen, mutta jo seuraavalla kaudella seura onnistui palaamaan takaisin pääsarjatasolle. Rossi jätti seuran kauden 2003–2004 jälkeen.

Joulukuussa 2004 Rossi palasi valmennustehtäviin, kun hänet nimitettiin Atalantan päävalmentajaksi. Rossi teki kaikkensa estääkseen seuran putoamisen Serie A:sta, mutta lopulta tehtävä epäonnistui. Työ Atalantassa kuitenkin vakuutti SS Lazion johdon ja kesällä 2005 seura palkkasi Rossin päävalmentajakseen.

Kaudella 2005–2006 Rossi johdatti Lazion komeasti Serie A:ssa UEFA Cupin paikoille, mutta Calciopoli-skandaalin vuoksi Laziolta vähennettiin pisteitä ja seura putosi liigassa sijalle 16. Seuraava kausi 2006–2007 oli kuitenkin vielä suurempi menestys. Lazio lähti kauteen 11 miinuspisteen rasittamana, mutta Rossin johdolla roomalaiset sijoittuivat loistavasti kolmansiksi. Kaudella 2007–2008 Lazio pääsi pelaamaan myös Mestarien liigaa, mutta tie katkesi alkulohkon jumbosijaan. Serie A -kausi päättyi myös pettymykseen ja sijaan 12, mutta seurajohto luotti edelleen Rossiin, joka sai jatkaa Lazion peräsimessä. Kaudella 2008–2009 Rossi voitti Italian cupin SS Lazion kanssa. Finaalin jälkeen Lazio-fanit riehaantuivat ja rikkoivat kauppojen ikkunoita sekä ottivat yhteen poliisin kanssa.

Kesäkuussa 2009 Rossi jätti tehtävänsä SS Lazion päävalmentajana. Eron taustalla olivat erimielisyydet seurajohdon kanssa. Marraskuun lopulla 2009 Rossi palasi valmennustehtäviin allekirjoitettuaan kaksivuotisen sopimuksen Serie A:ssa kolmantenatoista majailleen US Città di Palermon kanssa.  Rossin johdolla Palermo pelasi hienon loppukauden ja sijoittui Serie A:ssa viidenneksi. Myös kausi 2010–2011 lähti käyntiin hyvin ja Palermo taisteli europaikoista. Helmikuun lopussa seura kuitenkin kärsi murskatappion Udinese Calciolle 0–7 ja Rossi sai lähteä seurasta. Cosmi ei kuitenkaan saanut seurassa aikaan toivottua tulosta, ja Palermo palkkasi Rossin takaisin jo huhtikuun alussa.  Rossin johdolla Palermo sijoittui Serie A:ssa kahdeksanneksi, mutta Italian cupissa se eteni loppuotteluun saakka. Vaikka cup-mestaruus menikin Internazionalelle 3–1 voitolla, pääsi Palermo cupin myötä Eurooppa-liigaan kaudelle 2011–2012.  Tulokset eivät kuitenkaan riittäneet Palermon puheenjohtajalle Maurizio Zamparinille, vaan Rossi sai kauden jälkeen potkut toistamiseen saman vuoden aikana. 

Rossi palasi valmennustehtäviin marraskuussa 2011, kun hänet palkattiin ACF Fiorentinan valmentajaksi korvaamaan potkut saanut Siniša Mihajlović. Rossi teki joukkueen kanssa kauden 2012–2013 kattavan sopimuksen. Rossi ei saanut Fiorentinan peliä kulkemaan, vaan joukkue juuttui putoamisviivan läheisyyteen. Rossi sai lopulta potkut toukokuun alussa 2012 lyötyään omaa pelaajaansa Adem Ljajićia ottelussa Novaraa vastaan. 

Joulukuun puolivälissä 2012 Rossista tuli Serie A:ssa sijalla 14 olleen UC Sampdorian päävalmentaja.  Rossin johdolla seura ei onnistunut oleellisesti parantamaan peliesityksiään ja sijoittui kauden päätteeksi samalle sijalle. Kausi 2013/14 alkoi kehnosti ja Sampdorian saavutettua vain yhdeksän pistettä kauden 12 ensimmäisestä liigaottelusta, erotti seurajohto Rossin marraskuun puolivälissä. 

Toukokuun alussa 2015 Rossista tuli Serie B:ssä kolmantena olleen Bologna FC:n päävalmentaja.  Rossin johdolla Bologna voitti nousukarsintojen ratkaisevassa ottelussa Pescaran ja nousi takaisin Serie A:han. Rossi sai potkut lokakuun lopussa 2015, kun Bologna oli hävinnyt kahdeksan 10 ensimmäisestä liigaottelusta. 

Elokuussa 2017 Rossi palasi parin vuoden jälkeen valmennustehtäviin bulgarialaisen Levski Sofian päävalmentajana. Rossi sai potkut heinäkuun lopulla 2019, kun Levski Sofia oli pudonnut Eurooppa-liigasta FC Vaduzille.

Huhtikuun lopulla 2019 Rossi palasi Palermon päävalmentajaksi. Rossin johdolla Palermo ei onnistunut nousemaan suoraan Serie A:han kauden neljän viimeisen ottelun aikana. Kauden jälkeen seura ei jatkanut Rossin sopimusta.

Marraskuun lopussa 2020 Rossista tuli Serie B:ssä pelanneen Ascolin päävalmentaja. Pesti jäi kuitenkin lyhyeksi, sillä Rossi ehti valmentaa Ascolia vain kuudessa ottelussa ennen kuin sai potkut joulun alla 2020.

Meriitit valmentajana

 Italian cup: 2009
Hopeaa: 2011

Lähteet

Italialaiset jalkapalloilijat
Italialaiset jalkapallovalmentajat
Vuonna 1960 syntyneet
Elävät henkilöt